SKRIFTLIG FORESPØRGSEL E-1534/01

af Ioannis Souladakis (PSE) til Rådet

(7. juni 2001)

Om: Bekæmpelse af produktionen af indisk cannabis og opium i Libanon

Ifølge offentliggørelser i den internationale presse blev en af følgerne af den langvarige borgerkrig i Libanon, at de traditionelle landbrugsafgrøder blev erstattet med ulovlig dyrkning af indisk cannabis og opium. Den støtte, der hidtil er blevet ydet til Libanon med henblik på at genoplive og udvikle landets landbrugsøkonomi, og som skulle sætte en definitiv stopper for dyrkning af afgrøder, der er forbundet med narkotikasmugling, har ikke givet de forventede resultater. I pressen omtales endvidere støtte fra USA, men der nævnes intet om den indsats, der er blevet ydet af Den Europæiske Union på dette felt.

På baggrund af den store betydning, som bekæmpelsen af narkotikasmugling og beskyttelsen af det europæiske samfund imod denne svøbe har, bedes Rådet besvare følgende:

1. Hvilke konkrete støtteprogrammer overvejer Rådet at iværksætte til fordel for Libanon?

2. Overvejer Rådet muligheden af at finansiere programmer med henblik på bekæmpelse af dyrkningen af indisk cannabis og opium og styrkelse af Libanons landbrugsøkonomi, og hvis ja, hvilke?

3. Er Det Europæiske Råd i stand til at informere os om finansieringen af programmer til fordel for Libanon som led i MEDA?

4. Har der eksisteret et konkret samarbejde med de retsforfølgende myndigheder i Libanon om bekæmpelsen af de illegale afgrøder og de smuglerorganisationer, der står for afsætningen af de ulovlige narkotiske stoffer?

Svar

(26. november 2001)

1. Efter Amsterdam-traktatens ikrafttræden og vedtagelsen af den fælles strategi for Middelhavsområdet på Det Europæiske Råd i Feira den 19. og 20. juni 2000 vedtog Rådet i maj 2001 en tilføjelse til 1995-forhandlingsdirektiverne for Euro-Middelhavs-associeringsaftalen mellem EU og Libanon. Denne tilføjelse omhandler styrkelse af samarbejdet på forskellige områder inden for retlige og indre anliggender, herunder samarbejde vedrørende ulovlig narkotika.

2. Ifølge tilføjelsen til mandatet skal parterne inden for deres respektive beføjelser og kompetence samarbejde om at sikre en afbalanceret og integreret tilgang til narkotika. Politikken og indsatsen på dette område skal rettes mod at reducere udbuddet af, den ulovlige handel med og efterspørgslen efter ulovlig narkotika samt en mere effektiv kontrol med prækursorer. For at nå disse mål skal parterne inden for rammerne af disse bestemmelser aftale, hvilke metoder der skal følges i samarbejdet. Disse aktioner baseres på i fællesskab vedtagne principper, der er på linje med De Forenede Nationers Generalforsamlings særlige 1998-samling. Samarbejdet mellem parterne forventes også at omfatte faglig og administrativ bistand, navnlig på følgende områder: udformning af national lovgivning og politik, oprettelse af institutioner og informationscentre, personaleuddannelse, narkotikaforskning og forhindring af omdirigering af prækursorer til ulovlig fremstilling af narkotika. Parterne kan også aftale at inddrage andre områder.

3. Det spørgsmål, som det ærede parlamentsmedlem har rejst vedrørende MEDA-finansiering til programmer for at bistå Libanon med at hindre dyrkning af cannabis og opium i Libanon, henhører under Europa-Kommissionens kompetence.